paragraph_text: Wolfgang Paul (Zeithain, Saska, 10. kolovoza 1913. – Bonn, 7. prosinca 1993.), njemački fizičar. Studirao u Münchenu i Berlinu i doktorirao u Kielu (1940.). Radio na Sveučilištu u Göttingenu, a od 1952. bio je sveučilišni profesor u Bonnu i direktor Instituta za fiziku. Od 1959. radio je u CERN-u u Ženevi, gdje je bio i direktor Odjela za nuklearnu fiziku (od 1964. do 1967.). Od 1981. bio je ponovno profesor u Bonnu. Razvio je tehniku za hvatanje električki nabijenih čestica (1950.) koja se i danas koristi za istraživanje iona, razvio je leće za molekularne snopove (1965.), radio je na magnetskim prstenovima za pohranu sporih neutrona. Za konstrukciju i razvoj ionske stupice dobio je, s N. F. Ramseyem i H. G. Dehmeltom, Nobelovu nagradu za fiziku 1989.<ref> Paul, Wolfgang, "Hrvatska enciklopedija", Leksikografski zavod Miroslav Krleža, www.enciklopedija.hr, preuzeto 27. ožujka 2020.